Et grømt område i det østlige Aalborg var søndag aften skueplads for et røverisk overfald på en bare 16-årig dreng, der blev truet på livet af en røver med en lang kniv i hånden. Overfaldet var sket i tidsrummet kl. 17.40-17.50 på Skallerupvej i Aalborg øst i nærheden af Saltumvej. - Ved overfaldet truede en person den forurettede med en kniv med et længere blad. Der opstod tumult mellem gerningsmanden og den forurettede. Den forurettede blev overfaldet med slag og spark og truet på livet med kniven, fortæller Karsten Højrup Kristensen, vagtchef ved Nordjyllands Politi i en pressemeddelelse. Gerningsmanden truede drengen til at udlevere sin tegnebog, der indeholdt private kort, sygesikringsbevis mv. Gerningsmanden stak af fra stedet efter røveriet, og han beskrives som: dansktalende med udenlandsk accent, mørk i huden, ca. 20 år gammel, 180 cm, iført sort halstørklæde, sort kasket med bøjet skygge, sort hættetrøje og ingen jakke. Sorte bukser mrk. Adidas, sorte sko og hvide strømper, medbragte jagtkniv med længere knivblad. - I forbindelse med overfaldet kom der et yngre par på ca. 25 år gående forbi, og parret hjalp forurettede og gerningsmanden stak af fra dem. Parret fulgte drengen til Saltumvej, og vi vil gerne i kontakt med parret, siger vagtchefen. Nordjyllands politi efterlyser desuden vidner, der kan have set overfaldet eller set gerningsmanden. Oplysninger i sagen gives til Nordjyllands politi på 114.

Referat:
En 16-årig dreng frygtede for sit liv, da han blev slået, sparket og truet med en lang kniv til at udlevere sin pung.